15 сакавіка 1944 года ўпаўнаважаны Брэсцкага абкама КП(б)Б Захар Паплаўскі, складаючы даведку “пра спаленую гітлераўцамі вёску Драмлёва Жабінкаўскага раёна разам з яе жыхарамі” назваў дату… 8 верасня! А ў лютым 1967-га краязнавец Аляксандр Гогалеў – іншую, таксама памылковую – 9 верасня. І гэта насуперак таму, што шматлікія архіўныя справы і жывыя яшчэ сведкі паўтаралі, што Драмлёва і драмлёўцы былі знішчаны ў пятніцу, 11 верасня 1942 года, якая супадала з вялікім праваслаўным святам Усячэння Галавы Іаана Хрысціцеля, або па-народнаму – на Галавасек. Дзякуючы таму, што попел Драмлёва яшчэ не паспеў астынуць у памяці людской, памылковыя звесткі не прыжыліся.